The Mystery on the Moor

***The Mystery on the Moor*** er en norsk krimserie, som første gang ble vist i Skolefjernsynet på NRK i 1971. Regissør og produsent var Egil Eikvil. Manuset ble skrevet av engelske Lewis Jones og Michael Smee. Dette var den første av Skolefjernsynets språkserier som ble spilt inn i farger. I hovedrollene ses Geoffrey Hinsliff og Vivienne Cohen.

De fleste opptakene ble foretatt på location i Skottland, mens de fleste interiøropptakene ble foretatt i studio i Oslo.

## Episodetitler
*1. episode: *Out of the Blue* 
*2. episode: *Object of Interest*
*3. episode: *A Hat in the Heather*
*4. episode: *A Miss in the Lift*
*5. episode: *The Last Shot*

## Handling

Avisjournalisten Alan og hans kvinnelige fotograf Judy befinner seg i det skotske høylandet, som de skal lage en artikkel om. På heia finner han en mystisk brent metallgjenstand, som han tar med seg på hotellrommet. Det britiske forsvaret sender ut en ekspedisjon for å finne gjenstanden, men vender tilbake med uforrettet sak. Jamie, en mann som bor på samme hotell, forteller Alan og Judy at han har en spesiell interesse for en gjenstand på vidda. Når gjenstanden, som Alan fant, senere blir stjålet fra hans hotellrom, mistenker Alan at Jamie var tyven. Han gjennomsøker Jamies hotellrom. Alan finner en avis der en rød ring er satt rundt en annonse om at en metallgjenstand var blitt funnet på heia nær Braemar. Innsenderen er anonym, kun et nummer til en postboks er angitt.

Når Alan og Judy ankommer heia treffer de på en soldat som går rundt med en metalldetektor. Kaptein Dawson vil jage paret bort. Han forteller at heia blir brukt til skyteøvelser og at et prosjektil ikke har detonert, men en kvinne forteller senere Alan og Judy at heia slettes ikke blir brukt til slike formål. Hun sier at det ville ikke eieren, laird og oberst Fraser, ha tillatt.

Alan og Judy begir seg til oberst Frasers slott, der de blir tatt imot av Jamie, som viser seg å være oberstens sønn. Alan viser ham annonsen, men Jamie benekter at han hadde satt den røde ringen rundt. Han hevder også at han var hjemme på slottet da tyveriet ble begått. Alan og Judy treffer på oberst Fraser, som er ute på jakt. Han forteller at han ikke har lånt ut en del av heia til skyteøvelser for forsvaret. Når Alan opplyser at militære har gjennomsøkt området, svarer obersten at det er umulig, for de måtte ha spurt ham først.

Judy viser Alan noen bilder hun tok av heia like før han fant gjenstanden. På et bilde ser man hodet av en mann, men det blir skjult av en kikkert. Han er iført en hatt med en sort og hvit fjær.

Oberst Fraser ringer Dawson og forteller at han har hatt besøk av Alan og Judy. Dawson og Fraser blir enige om dette: Hvis Alan spør Fraser igjen, skal han si at han ringte til Dawson og klaget, men at kapteinen bad om unnskyldning. Dersom Alan spør Dawson, skal han svare det samme.

På postkontoret i Drumnadrochit ligger det et brev til Alan et brev der det står: *«Stolheis. Klokken 2. Alene»*. I stolheisen i Aviemore møter han Miss Primrose. Hun sier at det er noe hun må fortelle ham, men rekker bare å si ordet *«Fare»* innen hun blir beskutt. Miss Primrose overlever imidlertid.

På «Braemar Games» treffer Alan og Jane på Jamie, som ber dem om å bli med ham til slottet. Der befinner Miss Primrose seg. Hun avslører at hun jobber for den britiske regjeringen og at det var hun som stjal gjenstanden. Miss Primrose forteller også at den ikke var av betydning, men at en satellitt (som hadde tatt bilder av hemmelige områder) hadde styrtet i høylandet. Noen har funnet boksen med filmen inni og vil selge den. Det var det annonsen handlet om, men hvem rykket inn annonsen?

## Skuespillere
Det ble i *The Mystery on the Moor* benyttet langt flere profesjonelle britiske skuespillere enn før, deriblant June Ritchie, kjent fra John Schlesingers film *[[En slags kjærlighet]]* og senere fra West End-oppsetningen av *[[Tatt av vinden]]*. Også i denne serien fikk man god hjelp av medvirkende fra «Oslo Dramatic Society».

## Rolleliste
*Geoffrey Hinsliff – Alan 
*Vivienne Cohen – Judy
*June Richie - Miss Penrose
*Geoffrey Russell – Obserst Fraser
*Peter Bourne – Jamie
*Ralph Watson – Gordon
*Brian Ward – Kaptein Dawson
*John Jackson – Sersjant
*Billy Millar – Hotellsjef
*Rohan McCullogh – Studentpike

## Trivia
En avisannonse spiller en sentral rolle i fortellingen. For å spare penger ble denne rykket inn som en virkelig annonse i lokalavisa. Samme dag dukket politiet opp på hotellet hvor teamet og skuespillerne bodde for å undersøke bakgrunnen for annonsen. Teksten lød nemlig *«Found on moors near Breamar. Metal object of interest»*.

## Referanser


## Eksterne lenker
*